  vk.com («КЕНЕШ» журнал) Анжелика Тихонова корреспондент 2022-тӥ ар ӵоже Удмуртиын туала удмурт литературалэн «Чурыт пус» лабораториез ужалоз. Отчы удмурт кылын гожъяськисьёсты пыриськыны ӧтё. Со сярысь ивортодэтъя «Удмуртия» агентстволэн корреспондентэзлы «Кенеш» журналлэн валтӥсь редакторез Анастасия Шумилова вераз. «"Чурыт пус" лабораторимы удмурт литератураен вань тунсыкъяськисьёслы, лыдӟиськисьёслы ӵектэмын, но нырысь ик гожъяськыны мылкыд карисьёслы саклык висъяломы. Ми оскиськом, отчы егит, кутскись авторъёс но, кемаласен гожъяськись писательёс но, литератураез эскерисьёс но, критикъёс но пыриськозы» Анастасия Шумилова, «Кенеш» журналлэн валтӥсь редакторез «Чурыт пус» лаборатория улсын ар ӵоже пӧртэм ужрадъёс ортчылозы: проза но кылбур гожъясьёслэн семинаръёссы, «Сюлэмам – поэзия», «Улонам – проза» онлайн-марафонъёс, удмурт литературалы сӥзем котырес ӝӧкъёс, литературая ӝытъёс но эчешонъёс. Пыриськисьёслэсь ужъёссэс экспертъёс дунъялозы, гожтосъёссэс умойгес карон понна визь-кенеш сётозы. Анастасия Шумиловалэн кылъёсызъя, «Кенеш» журнал та дырозь но удмурт литературалы сӥзем семинаръёс ортчытъяз вал ини, кылсярысь, «Кылкузё» семинаръёс. Соослэсь ужъемышсэс адӟыны луэ. «Берло аръёсы егит, кутскись авторъёслы визь-кенеш прозаик Олег Геннадьевич Четкарёв сётъяз. Со ачиз но «Кенеш» журналын кема аръёс ӵоже ужаз. Адӟыны быгатӥськом, сыӵе семинаръёслэн пайдалыксы зэм но вань шуыса, малы ке шуоно авторъёс, кудъёсыз со доры ветлӥзы, кудъёсыз соин ӵош ужазы, со нимаз-нимаз но авторъёсын ужалляз, та дыре литератураын вамышъёс лэсьто ини» Анастасия Шумилова, «Кенеш» журналлэн валтӥсь редакторез Кылсярысь «Кенеш» журналлэн валтӥсь редакторез егит гожъясьёсты Лариса Чернышеваез, Ольга Камашеваез, Мария Векшинаез вераз. Ваньзы ик соос Олег Четкарёв дорын тодон-валан люказы шуыса пусйиз. «Чурыт пус» лаборатория улсын ужрадъёс туэ тулыспалэ кутскозы. Ижкаре лыктыны быгатӥсьтэмъёс понна нимаз видеотрансляциос нуозы. Нош бӧрысь пыриськисьёслэн тужгес усто ужъёсынызы антология поттозы. Лабораториез Удмуртиысь печатья но калыке ивортодэт вӧлмытонъя агентстволэн юрттэменыз Йӧскалык прессалэн юртэз, «Кенеш» журнал но удмурт егитъёслэн «Шунды» огазеяськонзы радъяло. Тодэ вайытом, 2021-тӥ ар пумын кык удмурт гожъясьёс Удмуртилэн кивалтэтэзлэсь литература премизэ басьтӥзы.  Тегъёс: удмуртъёс Литература Удмуртия Ижкар Лулчеберет  